Zubári idú do ulíc. O zubnom zdraví vieme málo

mediweb.hnonline.sk | | Aktuálne | 22.04.2014 11:58:00 | TASR

Roadshow nazvaná Spolu za zdravý a krásny úsmev organizuje Slovenský spolok študentov zubného lekárstva. Podujatie odštartuje v stredu 23. apríla na bratislavskom Námestí SNP a skončí sa 6. mája v Košiciach.

Roadshow tento rok navštívi viac miest ako v minulosti, celkovo sa bude o ústnej hygiene šíriť osveta v 18 mestách.

Záujemcovia sa budú môcť počas 30-minútovej inštruktáže dozvedieť, ako správne pristupovať k čisteniu zubov. Celkovo by študenti chceli vzdelať 5500 ľudí. Práve v nízkom povedomí o zubnom zdraví vidí koordinátorka projektu Anna Sečková kameň úrazu.

„Chceme, aby si ľudia uvedomili, aké dôležité je zuby si čistiť," povedala.

Zubný kaz sa vyskytuje u 75 percent našej populácie. Ako ukazujú štatistiky Národného centra zdravotníckych informácií (NCZI), na preventívne prehliadky k zubárovi nechodí takmer polovica dospelých.

Rovnako mnohé deti do 15 rokov nikdy nesedeli v zubárskom kresle. Pokazené zuby pritom môžu privodiť množstvo iných vážnejších problémov so zdravím. Zanedbaná zubná infekcia sa môže skončiť, ako všetky infekcie, aj smrťou.

Na preventívnu prehliadku by dospelí mali chodiť jedenkrát za rok, deti a mladiství do 18 rokov dvakrát. Je zdarma a hradí ju zdravotná poisťovňa.

Ak má poistenec absolvované prehliadky, odstránenie zubného kazu mu hradí poisťovňa, v opačnom prípade si za tento úkon platí sám.